# Grammaire de P. de la Ramée/Chapitre 1.7

D. Ie cognois icy de plus en plus la perfection de noſtre langue, qui obeit ainſi au plaiſir de loreille en applaniſſant ces letres gerſees & comme entrebaillees : & quen cela elle eſt beaucoup plus riche, que la langue Latine, qui eſt ſouuent empechee en telle gerſure, pourtant quelle na point dapoſtrophe, & eſt contraincte duſer de hyperbate & tranſpoſition de mots. Mais cõme la voix apoſtrophe & retranche ces letres, ainſi leſcripture les debuoit retrãcher. Finablement il me ſemble qui iay aperceu iuſques icy la fontaine dune vraye eſcripture : reſte vne demande. Quand viendar le tẽps quelle ſera pratiquee, attendu que la couſtume contraire eſt ſi auant enracinee, & que la ſuperbe nature de nos eſprits ne veult point deſaprendre, & ne veult rien ceder, ny quitter de ſes vs & couſtumes ? voyre que lon criera que ceſte nouuelle facon deſcrire ſeroit vne abolitiõ de lanciẽnete, pourtant que incontinent on auroit oublie lanciẽne eſcripture. p. Quand les Frãcois ſeront autant curieux de bien eſcripre, quils ſont de biẽ parler, & quils ſeſtudieront autant en lune louange quen lautre, lors le temps viẽdra que vous demãdes : & quant a ces crieries que vous allegues, ce ſeroit le meſme quil aduint du temps du grand Roy Francois, quand iil commãda par toute la France de plaider en langue Frãcoiſe. Il y eut alors de merueilleuſes complainctes, de ſorte que la Prouence enuoya ſes deputes par deuers ſa maieſte, pour remõſtrer ces grand inconueniens que vous dictes. Mais ce gentil eſprit de Roy, les delayans de mois en mois, & leur faiſant entendre par ſon Chancellier quil ne prenoit point plaiſir douir parler en aultre langue quen la ſienne, leur donna occaſion daprendre ſongneuſement le Francois : puis quelque temps apres ils expoſerent leur charge en harangue Frãcoyſe. Lors ce fut vne riſee de ces orateurs qui eſtoient venus pour combatre la lãgue Francoyſe, & neãtmoins par ce combat lauoient apriſe, & par effect auoient mõſtre que puis quelle eſtoit ſi ayſee aux perſonnes daage, comme ils eſtoient, quelle ſeroit encores plus facile aux ieunes gẽs & quil eſtoit bien ſeant, combien que le langaige demeuraſt a la populaſſe, neantmoins que les hommes plus notables eſtans en charge publicque euſſent, comme en robbe, ainſi en parolle quelque præeminence ſur leurs inferieurs. Semblablement auſſi nous ſouhaiterons à ceulx qui ſoppoſeront a nous, que le ſemblable leur aduiẽne : & leur dirons quils ont cinq eſcriptures vulgaires : La premiere en longs baſtons, comme ne quelque anciẽnes panchartes, & es ſings des gẽtilshommes. La ſeconde en leurs Romans. La troiſieſme, comme es miſſiues, es papiers iornaulx, es procedures des praticiens. La quatrieſme & cinquieſme en la letre Romaine & Italique : en toutes leſquelles toutefois ces barbariſmes dont nous auons parle, ſont ordinaires : & par ainſi que dautant quils ſurpaſſent le vulgaire en dignite & ſplendeur, quils ſeſtudient dautãt a le ſurpaſſer en parfaicte eſcripture, principallement en matiere de doctrines & ars liberaulx, qui pour le moins meriteroiẽt bien vne eſcripture vng peu plus docte & plus liberalle, attẽdu que leſtude de ceſte orthographe ne ſeroit de telle longueur, que des orateurs de Prouence, ains que vng iour voyre vne heure pourroit deuorer toute ceſte grande difficulte. Parquoy nous admoneſterõs nos Francois que leur lãgue eſt fort gratieuſe en proferant chacune letre, voire certaines letres Francoiſes differentes du Grec & du Latin, partie voyelles comme ꜷ, : partie conſonnes, comme e̛ç, e̛z, e̛ļ, e̛ņ, en proferant toute diphthongue par trop mieulx que ny les Grecs, ny les Latins dauiourdhuy : en proferant la quãtite de chacune ſyllabe longue & brieue, ce que ne peuuent entendre maintenant les plus ſcauants profeſſeurs qui ſoyent en lEurope : neantmoins dirons nous que leſcripture Francoiſe eſt par trop agreſte & ruſtique en abuſant de la puiſſance des letres, ores ſeparement cõme de y pour i, de s, t, c, g, pour Z, S, J : ores cõionctement comme en amoncellant contre leur nature au, eu, ou, pour ſimples ſons ꜷ, , ȣ, & principallemẽt ch, ill, ign, pour ç, ļ, ņ, la ou tout au contraire la voix amollit de la belle moytie ces conſonnes pour les organiſer & rendre harmonieuſes a loreille : item cqu, gu pour k, g̛, tellement que ceſte eſcripture eſt vne horrible & prodigieuſe image de la parolle : de ſorte que les petits enfans, les femmes, les eſtrangiers, ceſt a dire ceulx qui ont le ſimple naturel, & qui ne ſont embrouiiles de nos belles raiſons etymologiques, apres quils ont entendu la vertu de nos letres, ne peuuent lire noſtre eſcripture, & ſommes icy blaſmes par eulx a bonne & iuſte raiſon, principallement par les eſtrangiers curieux dapprendre noſtre langue : & nous reprochent que les letres ſont inuentees pour ſignifier les parolles, mais que ceſt icy tout au rebours, & quil nous fault entendre les parolles ſignifiees pour cognoiſtre les ſignes. Par ainſi quand les letres qui ſont les ſignes, declareront euidamment ſans ambiguite leurs ſignifications, alors nous ſerons abſous de ce blaſme, & noſtre eſcripture ſera aiſee aux petits enfans, aux femmes, a toutes nations : voire ſeruira grandement a la lãgue Latine & Grecque, auſquelles nous apporterons les meſmes ſons que nous aurons apris en noſtre langue : Ou bien ſil y a quelque different comme en u, il ſera entendu. Dauãtage oultre ceſte verite & diſtinction deſcripture, oultre ceſte vtilite de la langue Grecque & Latine nous aurions vng grand abbregement en retranchant vne infinite de letres ſuperflues. Voire ioſeray biẽ maintenir, que ceſt icy vn ſingulier moyen de cõſeruer & perpetuer noſtre langue : Car ſi les Italiens ou Allemãs enuahiſſoient vne aultre fois la Gaulle (cõme ils ont faict au temps iadis) ils pourroient lire par nos liures ainſi eſcripts, & pronõcer noſtre lãgue, comme nous liſons, & pronõceons la langue Hebraicque, Grecque & Latine : combien quil ny aye plus de peuple, ny Hebreu, ny Grec, ny Latin. Ainſi par telle efficace ces lãgues ſuruiuent a leurs corps, & parlent clairement ſe faiſant entẽdre apres que ſes peuples ſont du tout eſtaincts & abolis. Que ſi dauẽture le peuple Francois eſtoit icy au commẽcement refraictere ou reueche, nous luy dirons quil a veritablemẽt la ſouueraine authorite de ſa langue, langue dy-ie excellẽte beaute & doulceur, mais quil doit en tout & par tout vſer de raiſon & proportion : comme Varron le plus ſcauant de tous les Romains a treſdoctement iuge. Dauantaige nous luy ferons remonſtrance que le peuple neſt pas maiſtre de leſcripture, cõme de la parolle, ains que les Grammairiens & eſcriuains qui ont eſte au temps iadis reputes ſages & bien entendus, & qui luy ont apris a lire & eſcripre, ſont tombes par la difficulte de ceſte matiere en quelque cõfuſion, ou bien qui eſt plus vray ſemblable, quils luy ont donne leſcripture cõuenable aux parolles, qui pour lors ſe prononcoient, & que leurs parolles ſont chãgees : par ainſi quil conuiendroit ſemblablement changer leſcripture, & laccommoder a la vraie ſignification de la parolle. En ce cas ſi nous trouions trop grande reſiſtence, il conuiẽdroit de nous retirer aux plus plus ſcauants du peuple, & plus ſuffiſants iuges de ceſte queſtion, & leur expoſer noſtre aduis, afin que ſils eſtimoiẽt cõuenable, quils le fiſſent petit a petit goutter & trouuer bon a vng chacun. Les bonnes & grandes choſes ne ſont iamais receues incontinent quelles ſont inuentees, ains au contraire elles ſont rebutees & debatues, puis en fin finalle la verite eſt cogneue & honnoree. d. Et dia ſeroit il poſſible de repreſenter quelque eſchãtillon de ceſte nouuelle draperie a nos marchants, afin quils en deliberaſſent ? p. Ouy bien en ce meſme deuis, ceſt qui nos propos ſoient eſcripts vis a vis : icy en leſcripture Grammairienne, la en la facon vulgaire : cõme voyes que les imprimeurs font ordinairement es liures tranſlates en oppoſant loriginal a ſa tranſlation. Or ſus de par Dieu, que ce parangon ſoit mis en auant, comme vng tableau de quelque Apelles, pour eſcouter derriere le rideau li iugement des paſſans. car ie ne doubte point que pour le commencement ils ny trouuent bien a redire & aux pieds & a la teſte.